Mikloško, Jozef, poslanec NR SR (2012-12-07):
Vážená pani podpredsedníčka, vážení kolegovia, kolegyne, som rád, že niekto z vedenia Národnej rady sem dal tento adventný venček, aj dnes svieti jedna sviečka, je to nádej. Želám vám aj Slovensku, aby čím toho svetla bude pribývať, tým aby aj v našich srdciach pribývalo a aby sme na Vianoce boli všetci spokojní a radostní. To s tým nesúvisí, prepáčte tento začiatok. Aj tomu som rád, že včera sme zapálili stromček tu pred parlamentom. Je to iný stromček, ako je tá opacha v Bruseli, a som rád, že sme dodržali našu slovenskú tradíciu. Ja by som povedal ako člen zahraničného výboru a náhradník v európskom niečo k zahraničiu, ale zo začiatku pár slov celkove k rozpočtu, príjmom, výdavkom. Pán minister tu nie je, ja mu to možno potom ešte písomne pošlem, ale možnože ma niekde počúva, nádejam sa. V rozpočte chýba rozpísanie na jednotlivé položky. Jedna položka je 200 mil. a potom je 20, 30 odtrhov, kde nie je nič, nikto, kto je za tú položku zodpovedný, zrejme to môže rozdeľovať, ale to je, samozrejme, dosť, by som povedal, nebezpečné. Takýchto príkladov je tam veľa a ja ich ešte určite spomeniem. Ďalej je tam určitá nevyváženosť, príjmy, výdavky. Napríklad: Najvyšší súd, možnože to tu už niekto spomenul, má 5-tisíc eur príjmy, výdavky má 8,8 mil. Najvyšší kontrolný úrad 4 400 príjmy, to znamená skoro nič, a 7,9 mil. výdavkov. Protimonopolný úrad nula príjmov, to je zvláštne, lebo Protimonopolný úrad dáva pokuty, ktoré sa dávajú do štátneho rozpočtu, a má 2 mil. výdavkov. Tieto inštitúcie nič nečerpajú z európskych fondov. Myslím, že keby si dali nejaké projekty, určite by ich aj mohli dostať. Generálna prokuratúra, ktorá tu pracuje už pol druha roka bez predsedu, akosi nám to ako keby nevadilo, 400-tisíc má príjmov a 65 mil. výdavkov. SIS-ka má 160-tisíc príjmov, 41 mil. výdavkov. Čiže to sa mi zdá také veľmi, by som povedal, nevyvážené a aj tie inštitúcie, ktoré nemajú príjmy, by nejakým spôsobom tie príjmy mohli získať a o ne sa snažiť. Napríklad súdnictvo si tam dáva 428-tisíc eur; položka Organizácia súdnictva a postavenie súdov, posilnenie nezávislosti súdov. Je to veľmi nekonkrétne a pol milióna na to. Úrad vlády, boj proti korupcii, nešpecifikované. Je tam položka ERAS 2012 (to je Európsky rok aktívneho starnutia 2012), ten už v 2013 nebude. Čiže ja by som tam dal Európsky rok aktívneho občianstva 2013, ten práve bude a naňho by sme tiež nejaké peniaze mali dať. Teraz k položke zahraničie. Neviem, či príde pán exminister Dzurinda, takže dovolím si jeho poznámku povedať, možnože ju zopakuje, ale není som istý, že príde. Vo výbore jasne povedal, že výstavba areálu na Pražskej, čo je tuším 6,29 mil. teraz na tento rok, je z rôznych dôvodov zbytočná, ide tam o sekretariát Predsedníctva Európskej únie 2016, nejaké konzulárne veci, Úrad zahraničných Slovákov atď. V čase krízy naraz tak veľa peňazí dať na novú budovu, keď ministerstvo si myslí, že má relatívne dosť budov, sa mi zdá neekonomické. Takisto je tam zefektívnenie IT systému o 10 mil. eur, zdá sa mi to tiež relatívne veľa, pretože tých rôznych expertných systémov, informačných systémov má každé ministerstvo relatívne dosť, toto by mal byť nejaký nový, zvýšená prístupnosť k širokopásmovému internetu, rozvoj pamäťových a ďalších možností, elektronizácia verejnej správy. Myslím, že toto každý rezort si robí sám a každý rezort za to sám platí. Isteže, veci konzulárne, veci zahraničné sú trošku špecifické, ale dobrí softvérčici vedia aj všeobecný systém nastaviť pre špecifické podmienky. Pán Dzurinda vtedy povedal, že aj niektoré ambasády, ktoré chceme znova otvoriť, napr. Moldavsko nie je ekonomické, že sa dá týmto poveriť niekoho iného. Ako v minulosti sme aj niektoré ambasády rušili, napr. sme zrušili v čase, keď celá vietnamská vláda hovorila česky alebo slovensky, teraz, myslím, že vo Vietname máme. Úrad pre zahraničných Slovákov dostal, myslím, 1,8 mil. eur, čo sa mi zdá primerané. Ja by som len povedal, že v minulosti boli tie dotácie veľmi spolitizované, krajania vonku sa vždy vzájomne nemajú radi. Veľmi som vždy horlil aj vo výbore, aby z týchto peňazí išlo aj na katolícke a evanjelické misie vo svete. Tam chodí aj veľa neveriacich, tam sa Slováci zgrupujú, zažil som ich v Ríme, zažil som ich v Mníchove. Čiže ich podporiť by bola investícia dobrá na podporu krajanov. Príspevky Slovenska do medzinárodných organizácií 14,3 mil. eur. Neviem, či je v tom aj FAO, aj niektoré ďalšie, skôr si myslím, že nie. To sú rôzne iné organizácie, medzinárodné, kde je Slovensko, to sa mi zdá veľmi vysoká suma. Rád by som vedel, skúsim si to zistiť v budúcnosti, že ktoré organizácie pod to patria. K elektronickému systému. Viem, že v Taliansku svojho času premiér hovoril, že každé ministerstvo má svoju telefonickú, elektronickú ústredňu, stanice, systém a už ich tlačí pár rokov k tomu, aby sa to spojilo a bol jeden pre všetkých a 80 % nákladov by tým kleslo. Ale za toho otca ani jeden minister to nechce urobiť. Tak neviem, či aj nám to tu nehrozí. Možno že nie. V zahraničí je položka „Podporiť štúdiá slovenského jazyka na zahraničných univerzitách“. Napríklad v Taliansku sme vypadli zo všetkých. V Neapoli sme boli od roku 1942, v Ríme len v Sapienzi už nie sme. Čiže toto vítam, len najmä sa treba vrátiť tam, kde sme dlho boli a kde ten národ má záujem o učenie sa slovenčiny. Šport. V ministerstve školstva je 30,4 mil. Neviem, ako to bolo v minulosti. Mnohí plačú, že šport je poddimenzovaný, nejde len o vrcholový šport, olympijské hry, majstrovstvá sveta, ale ide aj o, by som povedal, každodenný šport občanov. Verím, že pán minister toto zohľadňuje, mal nedávno aj konferenciu, žiaľ, ja som na nej nemohol byť, tu na Bôriku, kde sa o tom hovorilo. Pripomínam, že či sa už vyriešila slovenská reštaurácia na poslednej olympiáde v Londýne, kde naozaj, a takto to už bolo niekoľko olympiád, ja som to zažil v Turíne, že veľkoryso dávali, temer nikoho tam nepustili a potom naraz bol veličizný dlh a nemal kto ho zaplatiť. Je tam položka na ministerstve školstva „Zdravie pre vnútrožilných užívateľov drog“. Tiež nie je špecifikované, možno to súvisí s metadonovou kúrou, ale o pár riadkov nato je špecifikovaný celý balík na tieto položky. Zdá sa mi, že by každá položka mala mať svoju sumu, lebo potom to závisí vlastne len od rozhodnutia jedného alebo nejakej komisie, a tým pádom nemáme prehľad o tých podpoložkách. Niečo sa mi zdá aj byť odflákané. Napr. Úrad pre reguláciu sieťových odvetví má tam 2,7 mil. eur. Je to dôležitý úrad, vlastne od neho závisia naše ceny plynu, elektriny atď. a on tam má jednu jedinú položku, jedinú vetu: „Nediskriminačný a transparentný výkon v sieťových odvetviach.“ To je ich cieľ, čo je, sa mi zdá, celkom samozrejmé. A nejaké ďalšie položky nie sú tam vôbec. To isté Protimonopolný úrad. Jeden odtrh tam má, že „každoročné zabezpečenie eliminácie činností a vyriešenie 50 % prípadov“. Čiže z tých protimonopolných, by som povedal, udaní, 50 % chcú vyriešiť. Ja myslím, že to nie je veľký cieľ. Slovenská akadémia vied. Bolo tu už hovorené mojím predrečníkom, má pol percenta HDP, je to málo, určite. Má 1,6 mil. príjem, 60 mil. výdavkov. Ja som tam 27 rokov pracoval, čiže viem, jak to tam chodí, na Akadémii. Možno by tam ešte patrila aj položka, čo dostáva z európskych fondov a grantov, tá tam chýba. Ale napríklad všimol som si, že tam sú všetky odbory svetovej vedy bez nejakej priorizácie, čo je prvé, čo je druhé, čo je desiate. Malé Slovensko nemôže podporovať všetkých rovnako, čiže tu priorizáciu nečakajte od vlády ani parlamentu, by oni mali ju spraviť. Ale napríklad mne ako bývalému matematikovi, informatikovi chýba, že stále sa hlásime k vedomostnej spoločnosti, ale odtrh matematika, informatika tam vôbec nie je, sú tam všetky možné iné. Upozorňujem na to. Ešte by som pripomenul, pán minister snáď si to niekde vypočuje, že aj problematika odpustenia dlhov, ktorá v celom svete rezonuje, sa možná dotýka Slovenska. Rád by som o tom vedel niečo. Tá je otázka deblokácií, viete, že mnohé krajiny nám do dnešného dňa dlžia, všeličo za naše minulé zbraňové systémy. Arabské krajiny, možno aj Rusko. Aká je situácia? Ale to možno bude niekedy na interpeláciu. A takisto daň z finančných transakcií som tam neobjavil. Hovorí sa o nej, zákon asi ešte nie je. Platby do eurovalov tiež som tam nezbadal, ale iste tam sú. No, a tak teraz môj posledný blok sa týka tiež zahraničia: rozvojová pomoc Slovenska. Je to veľká téma. Slovensko už nie je chudobná krajina. Ako člen OECD patríme podľa nich k najvyspelejším štátom sveta. Dnes problémy sveta sa cez globalizáciu veľmi rýchlo dostanú aj k nám a dotýkajú sa nás. Najmä teraz v kríze potrebujú chudobní našu pomoc viac ako predtým. Rád konštatujem, že Slováci sú v tomto smere veľkorysí. Podporujú mnoho projektov, okrem ľudí v núdzi majú aj relatívne mnoho zbierok. Ešte k tomu niečo poviem. Je zaujímavé, že napriek našej situácii 70 % Slovákov si myslí, že Slovensko by malo poskytovať pomoc ľuďom v chudobných krajinách. To je veľmi pozitívna črta Slovenska. V posledných dvoch rokoch zahraničná zbierka je pravidelne už sedemnástykrát Dobrá novina pre Afriku. Vlani sa vybralo 908-tisíc eur prakticky v dvoch týždňoch. Potom bola Tehlička pre Sudán, to bolo vyše 100-tisíc, zbierka na pomoc Haiti vyše 170-tisíc. Vládna pomoc rozvojová je len 5,8 mil. Je to už tretí rok podobne takto. Čo sa týka dvojstrannej rozvojovej pomoci: celkove na bilaterálnej sa podieľa štát asi 4 %, mimovládne organizácie 59 %, podnikatelia 15 %, zastupiteľské úrady 6 %, to sa ešte teda pridáva k tým vládnym, štátnym, akademické inštitúcie 10 %. Je to orientované najmä na Západný Balkán 36 %, Afrika 28 %, Východné partnerstvo 16 %, Afganistan 15 %. Existuje mnohostranná rozvojová spolupráca, tam je gestor ministerstvo financií a iné rezorty. Ide najmä o rozpočet Európskej únie, OSN, Svetovej banky, FAO a iných organizácií a tam je ten náš rozpočet spolu aj s tou dvojstranou, čo je 5,8 mil., je asi 62 mil. eur, čo nie je až tak málo, ale je to len 0,091 % z hrubého národného dôchodku. Svojho času sme sľúbili, že budeme prispievať 0,17 % hrubého národného dôchodku. Čiže je to asi tak polovica z toho, čo sme sľúbili. Je negatívne, že v oblasti rozvojovej pomoci za rok 2010, ale v 2011 to asi nie je ináč, sme sa umiestnili na 23. mieste spomedzi 27 členských štátov Európskej únie. Vlani Európska únia vynaložila podľa údajov OECD 54,8 mld. eur na rozvojovú pomoc. Slovensko teda poskytlo na to vlani 56 mil., ako som už povedal, 0,091 hrubého národného dôchodku. Ešte krátko poviem niečo k tým zbierkam a už končím. Tak je napríklad, iste poznáte Vysokú školu zdravotníctva a sociálnej práce svätej Alžbety. Nie každý ju má rad, ale vydala knižku, kde sú jej projekty, je ich 61 misijných a charitatívnych zahraničných projektov zameraných na deti, mládež, rodinu, nemocnice, adopcie, hendikepovaných v krajinách Kambodže, Južný Sudán, Keňa, Tanzánia, Honduras, Vietnam, India, Libanon, Ukrajina, Haiti, Arménsko. Žasnem, čo tí dokážu. Ročne to stojí asi 1,2 mil. eur, ktoré vlastne oni musia rôznym spôsobom zohnať. Som im za to vďačný. Dobrú novinu som už spomenul. Vlani za dva týždne od Vianoc po Troch kráľov deti, aj moji vnuci, chodia vo Svätom Jure, chodia po rodinách, po dedinách, spievajú, s košíkom chodia. 908-tisíc eur Slovensko dalo vlani na Dobrú novinu, čo je napriek kríze, napriek všetkému, takto sme najmä subsaharskú Afriku konkrétnymi projektmi obdarovali. Organizuje to Hnutie kresťanských spoločenstiev detí ERKO už sedemnásť rokov. Vlani v tom pracovalo 26 263 detí a dospelých, navštívili 80-tisíc rodín a pracovali v 1 286 mestách a dedinách. To je zaujímavé! Posledná moja poznámka je troška negatívna. Úrad vlády, tam som to nenašiel, ale mám internetovú správu. Mimovládna organizácia, volá sa to Inštitút Leva XIII., vydala štúdiu rozdelení financií pridelených Úradom vlády v roku 2012, oni to nazvali Kultúrou smrti. No, je to možno tvrdý výraz. Ale sú tam témy, ktoré sa týkajú sa feminizmu, LGBTI, potratov a sexualizácie mládeže. Tu sú ich názvy a posledná položka je iné. Tak napríklad na feminizmus dal Úrad vlády 130-tisíc eur, na LGBTI komunitu 197-tisíc, na sexualizáciu mládeže 52-tisíc, na potraty a veci okolo toho 35-tisíc a na iné 20-tisíc. Čiže dohromady Úrad vlády dal v roku 2012 celkovo 417 917 eur, to je dosť. A zaujímalo by ma, či aj na tú druhú stranu, na pro-life organizácie, sa získali nejaké projekty, ale, bohužiaľ, to tu nemám. Mám ten zoznam projektov, nechcem ich čítať, je ich dohromady 22, ale sú to zvláštne projekty s veľmi zaujímavými názvami. Ten najnevinnejší až, by som povedal, veselý je, že Bábkové divadlo Na rázcestí dáva divadlo, volá sa Lexikón sexizmu. Možno je to zaujímavé, neviem, komu je to určené. Keď pre seniorov, rád tam prídem. No neviem. Ďakujem veľmi pekne za vypočutie môjho príspevku.